b'\n_START_ARTICLE_\nKaakonsauramo\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nYksivuotinen kaakonsauramo kasvaa noin 20\xe2\x80\x9350\xc2\xa0cm korkeaksi. Kasvi on kauttaaltaan tihe\xc3\xa4- ja pitk\xc3\xa4karvainen ja tyvest\xc3\xa4 l\xc3\xa4htien haarova. Lehdet ovat varressa kierteisesti. Lehtilapa on kapealiuskainen ja tavallisesti kaksi kertaa pariliuskainen. Liuskat ovat kapeita ja otak\xc3\xa4rkisi\xc3\xa4. Isohkot kukkamyker\xc3\xb6t ovat yksitt\xc3\xa4in haarojen k\xc3\xa4rjess\xc3\xa4 ja ne ovat pitk\xc3\xa4per\xc3\xa4isi\xc3\xa4 ja noin 2\xe2\x80\x934\xc2\xa0cm leveit\xc3\xa4. Myker\xc3\xb6n kehto on puolipallomainen. Useammassa riviss\xc3\xa4 olevat kehtosuomut ovat kapeita, kalvolaitaisia, py\xc3\xb6re\xc3\xa4k\xc3\xa4rkisi\xc3\xa4 ja karvaisia. Ulommat kehtosuomut ovat suippoja. Kekomainen myker\xc3\xb6pohjus on kokonaan suomuinen. Pohjussuomut ovat suikeita, jyrk\xc3\xa4sti kapenevia ja k\xc3\xa4rkiosaltaan hampaisia. Valkoisten, emikukkia olevien laitakukkien kielen leveys on tavallisesti 3\xe2\x80\x937,5\xc2\xa0mm. Keltaiset kehr\xc3\xa4kukat ovat kaksineuvoisia ja torvimaisia. Suomessa kaakonsauramo kukkii kes\xc3\xa4-lokakuussa. P\xc3\xa4hkyl\xc3\xa4 on liere\xc3\xa4 ja siin\xc3\xa4 on tavallisesti nelj\xc3\xa4 kyhmyist\xc3\xa4 harjua. P\xc3\xa4hkyl\xc3\xa4 on vailla pappusta._NEWLINE_Kaakonsauramo muistuttaa ulkon\xc3\xa4\xc3\xb6lt\xc3\xa4\xc3\xa4n suuresti peltosauramoa (Anthemis arvensis), mutta laji on j\xc3\xa4lkimm\xc3\xa4ist\xc3\xa4 pidempi- ja tihe\xc3\xa4karvaisempi ja sen lehtien liuskat usein leve\xc3\xa4mpi\xc3\xa4. Kaakonsauramon myker\xc3\xb6n ulommat kehtosuomut ovat suippoja, pohjussuomut leve\xc3\xa4mpi\xc3\xa4 ja niiden k\xc3\xa4rjet hampaallisia.\n_START_SECTION_\nLevinneisyys\n_START_PARAGRAPH_\nKaakonsauramo on alun perin kotoisin Euroopan keski- ja kaakkoisosista. Suomessa  se on harvinainen uustulokas. Lajia on tavattu satunnaisesti eri puolilta maata Lappia my\xc3\xb6ten, mutta lajista tehdyt havainnot ovat p\xc3\xa4\xc3\xa4asiassa 1900-luvun alkupuolelta. Harvoja uudempia havaintoja kaakonsauramosta on esimerkiksi Oulusta vuodelta 2004.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSuomessa kaakonsauramoa on tavattu ratapihoilla, kaatopaikoilla, tienvarsilla, satamissa ja joutomailla.'